ET Euroopa Liidu Teataja C 101/34

Teatis muu hulgas Indiast pärineva sulfaniilhappe impordi suhtes kohaldatavate dumpinguvastaste meetmete ja Indiast pärineva sulfaniilhappe impordi suhtes kohaldavate tasakaalustavate meetmete vahepealse osalise läbivaatamise algatamise kohta

(2005/C 101/14)

Komisjon on saanud vahepealse osalise läbivaatamise taotluse vastavalt nõukogu määruse (EÜ) nr 384/96 (1) artikli 11 lõikele 3 (“dumpinguvastane algmäärus”) ja nõukogu määruse (EÜ) nr 2026/97 (2) artiklile 19 (“subsiidiumivastane algmäärus”).

1. Läbivaatamistaotlus

Läbivaatamistaotluse on esitanud India eksportija Kokan Synthetics & Chemicals Pvt. Ltd (“taotleja”).

Taotlus piirdub meetme vormiga ja eelkõige taotleja pakutava kohustuse vastuvõetavuse läbivaatamisega.

2. Toode

Läbivaadatav toode on Indiast pärinev sulfaniilhappe (“vaatlusalune toode”), mis praegu kuulub CN-koodi ex 2921 42 10 (TARIC-kood 2921421060) alla. Kõnealune CN-kood on esitatud ainult teavitamise eesmärgil.

3. Olemasolevad meetmed

Praegu kohaldatakse Indiast pärineva sulfaniilhappe impordi suhtes nõukogu määrusega (EÜ) nr 1339/2002 (3) kehtestatud lõplikku dumpinguvastast tollimaksu ja nõukogu määrusega (EÜ) nr 1338/2002 (4) lõplikku tasakaalustavat tollimaksu.

4. Läbivaatamise põhjused

Komisjon oli taotleja kohustuse juba heaks kiitnud, kui kehtestati lõplikud dumpinguvastased ja tasakaalustavad tollimaksud 2002. aasta juulis. Kuid 2004. aasta märtsis võttis taotleja oma kohustused vabatahtlikult tagasi, väidetavalt ajendatuna sellest, et Hiina eksportijad, kelle suhtes kohaldatakse samuti dumpinguvastaseid tollimakse, absorbeerisid tollimaksu muutes kõnealuse kohustuse seega teostamatuks. Pärast Hiina Rahvavabariigist pärineva impordi läbivaatamist absorptsiooni suhtes (5) on taotleja valmis uuesti pakkuma oma kohustust endistel tingimustel, mida peeti asjakohaseks, et kõrvaldada dumpingu ja subsideerimise kahjulik mõju. Seetõttu on taotleja esitatud vaatlusaluse toote impordi suhtes kohaldatavate meetmete vormi läbivaatamine põhjendatud.

5. Menetlus

Pärast nõuandekomiteega konsulteerimist leidis komisjon, et osalise vahepealse läbivaatamise algatamise õigustamiseks on piisavalt tõendeid, ning algatab käesolevaga dumpinguvastase algmääruse artikli 11 lõike 3 ja subsiidiumivastase algmääruse artikli 19 alusel läbivaatamise, mis piirdub taotleja pakutava kohustuse vastuvõetavuse läbivaatamisega.

a) Teabe kogumine ja poolte ärakuulamine

Uurimise seisukohast vajalike andmete saamiseks teavitab komisjon taotlejat ja India ametiasutusi läbivaatamise algatamisest. Taotlejal palutakse esitada asjakohane teave ja täiendavad dokumendid, mis on seotud tema läbivaatamistaotlusega, eelkõige üksikasjad kohustuse kohta, mida ta on valmis pakkuma. Kõnealune teave ja täiendavad dokumendid peavad komisjoni jõudma käesoleva teadaande punkti 6 alapunktis a sätestatud tähtaja jooksul.

Kõigil huvitatud pooltel palutakse teha teatavaks oma seisukohad, esitada komisjonile asjakohast teavet koos täiendavate dokumentidega. Kõnealune teave ja täiendavad dokumendid peavad komisjoni jõudma käesoleva teadaande punkti 6 alapunktis a sätestatud tähtaja jooksul.

Peale selle võib komisjon huvitatud pooled ära kuulata, kui nad esitavad taotluse, mis näitab, et neil on selleks konkreetsed põhjused. Kõnealune taotlus tuleb esitada käesoleva teadaande punkti 6 alapunktis b sätestatud tähtaja jooksul.

6. Tähtajad

a) Pooltele endast teatamiseks, et esitada asjaomane teave

Kõik huvitatud pooled, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja asjaomase teabe 40 päeva jooksul pärast käesoleva teadaande avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas pool on endast teatanud eespool nimetatud ajavahemiku jooksul.

b) Ärakuulamised

Peale selle võivad kõik huvitatud pooled sama 40päevase tähtaja jooksul taotleda komisjonilt ärakuulamist.

7. Kirjalikud esildised ja kirjavahetus

Kõik huvitatud poolte esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud poole nime, aadressi, e-posti aadressi, telefoni- ja faksi- ja/või teleksinumbrit. Kõik kirjalikud esildised, sealhulgas käesolevas teadaandes nõutud teave ja kirjavahetus, mille huvitatud pooled saadavad konfidentsiaalsena, peavad olema märgistatud sõnaga “Piiratud” (6) ning vastavalt dumpinguvastase algmääruse artikli 19 lõikele 2 ja subsiidiumivastase algmääruse artikli 29 lõikele 2 peab nendega olema kaasas mittekonfidentsiaalne versioon, millel on märge “Tutvumiseks huvitatud pooltele”.

Komisjoni postiaadress:

European Commission Directorate General for Trade Directorate B Office: J-79 5/16 B-1049 Brüssel Faks (32-2) 295 65 05

8. Koostööst keeldumine

Kui mõni huvitatud pool ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või märkimisväärselt takistab uurimist, võib vastavalt algmääruse artiklile 18 nii negatiivsed kui ka positiivsed esialgsed või lõplikud järeldused teha kättesaadavate faktide põhjal.

Kui selgub, et huvitatud pool on esitanud ebaõiget või eksitavat teavet, jäetakse selline teave arvesse võtmata ning võidakse toetuda kättesaadavatele faktidele. Kui huvitatud pool ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt dumpinguvastase algmääruse artiklile 18 ja subsiidiumivastase algmääruse artiklile 28, võib tulemus olla poolele ebasoodsam, kui see oleks olnud tema koostöö korral.

(1) EÜT L 56, 6.3.1996, lk 1. Määrust on viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12).

(2) EÜT L 288, 21.10.1997, lk 1. Määrust on viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12).

(3) EÜT L 196, 25. 7.2002, lk 11. Määrust on viimati muudetud nõukogu määrusega (EÜ) nr 492/2004, (EÜT L 80, 18.3.2004, lk 6).

(4) EÜT L 196, 25.7.2002, lk 1. Määrust on viimati muudetud nõukogu määrusega (EÜ) nr 492/2004, (ELT L 80, 18.3.2004, lk 6).

(5) ELT L 40, 12.2.2004, lk 17.

(6) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. See on konfidentsiaalne dokument vastavalt nõukogu määruse (EÜ) nr 384/96 (EÜT L 56, 6.3.1996, lk 1) artiklile 19, nõukogu määruse (EÜ) nr 2026/97 (EÜT L 288, 21.10.19, lk 1) artiklile 29, GATT 1994 VI artikli rakendamist käsitleva WTO lepingu (dumpinguvastane leping) artiklile 6 ja WTO subsiidiumide ja tasakaalustusmeetmete lepingu artiklile 12.